LT Europos Sąjungos oficialusis leidinys C 124/20

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2011/C 124/13

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„SALVA CREMASCO“

EB Nr.: IT-PDO-0005-0639-30.07.2007

SGN ( ) SKVN ( X )

1. Pavadinimas:

„Salva Cremasco“

2. Valstybė narė arba trečioji šalis:

Italija

3. Žemės ūkio produkto arba maisto produkto aprašymas:

3.1. Produkto rūšis:

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas:

SKVN „Salva Cremasco“ – tai minkštas, nekaitintas, vien tik iš neapdoroto, nenugriebto karvių pieno gaminamas sūris nuplauta pluta, kurio brandinimo laikas ne trumpesnis kaip 75 dienos. Paruošto parduoti „Salva Cremasco“ sūrio fizinės ir organoleptinės savybės yra tokios: jis yra gretasienio formos, lygiu paviršiumi, kurio kraštinės ilgis – 11–13 cm arba 17–19 cm, sūrio galva tiesi, jos aukštis – 9–15 cm, svoris – 1,3–1,9 kg arba 3–5 kg, galima paklaida ne didesnė kaip 10 %, plutelė plona, lygi, kartais su pelėsiu, vidutinio kietumo, su būdinga mikroflora, sūrio minkštime yra netolygiai pasiskirsčiusių skylučių, konsistencija daugiausia tanki, trapi, prie pat plutelės sūris minkštesnis, nes sūrio brendimas vyksta įcentriškai, spalva balta, o sūriui bręstant, įgauna šiaudų geltonumo atspalvį dėl vykstančių proteolizės procesų po plutele. Minkštimas kvapnus ir intensyvaus skonio, jis tuo išraiškingesnis, kuo sūris labiau subrendęs. SKVN „Salva Cremasco“ skonis priklauso nuo subrendimo ir gali būti apibūdinamas kaip nežymiai sūrus, o labiausiai būdingas netoli plutelės jaučiamas šioks toks kartumas, tarsi žalios žolės. Paruošto parduoti SKVN „Salva Cremasco“ sūrio cheminės savybės yra tokios:

— riebalų kiekis sausojoje medžiagoje ne mažiau kaip 48 %,

— sausosios medžiagos svoris ne mažiau kaip 53 %,

— furozino ne daugiau kaip 14 mg/100 g baltymų.

Intensyvus ir išraiškingas aromatas vis dėlto turi subtilumo ir iš esmės primena citrusinius vaisius ir šildomą sviestą su rūgpienio prieskoniu. Kvapas dar stipresnis nei aromatas. Dėl padidėjusio rūgštingumo sūrio „Salva Cremasco“ struktūra jį spaudžiant neelastinga – sūris trupa ir netgi yra šiek tiek miltingas.

3.3. Žaliavos (taikoma tik perdirbtiems produktams):

SKVN „Salva Cremasco“ gaminamas iš žalio nenugriebto karvės pieno, gauto iš Frisona Italiana ir Bruna Alpina veislių galvijų, auginamų atitinkamoje geografinėje vietovėje.

3.4. Pašarai (taikoma tik gyvūninės kilmės produktams):

Ne mažiau kaip 50 % karvėms duodamų pašarų sudaro ūkyje arba „Salva Cremasco“ gamybos vietovėje auginamos kultūros.

Ne mažiau kaip 60 % kasdieninio raciono sausųjų medžiagų pašaruose turi būti iš pašarų, pagamintų nustatytoje geografinėje vietovėje. Leidžiami naudoti pašarai: švieži pašarai ir (arba) švieži pašarai iš nuolatinių ar kultūrinių ganyklų, pašarinius augalus, šieną, šiaudus ir silosą. Labiausiai tinkantys pašariniai augalai yra šie: nuolatinių ganyklų įvairių rūšių žolė, liucerna, dobilai; paprasti ar mišrūs žolynai, sudaryti iš daugiamečių svidrių, rugių, avižų, miežių, pašarinių kukurūzų, kviečių, sorgų, kukurūzų grūdų, sorų, paprastųjų šunažolių, pievinių eraičinų, pašarinių motiejukų, sėjamųjų esparcetų, žirnių, vikių, pašarinių pupų. Šienas gaunamas džiovinant žolę vietoje naudojant džiovinimo ventiliacinę techniką ar dehidratuojant kaip žaliuosius pašarus naudojamus pašarinius augalus. Leidžiami naudoti šiaudai yra gauti iš kviečių, miežių, avižų, rugių ir kvietrugių. Kaip pašarų papildus galima duoti: grūdus ir jų produktus – kukurūzus, miežius, kviečius, sorgą, avižas, rugius, kvietrugius, kukurūzų išspaudas; pusiau aliejingus augalus ir jų produktus – sojas, medvilnę, saulėgrąžas, linus; šakniagumbius ir šaknis, jų produktus – bulves ir jų produktus; dehidratuotus pašarus; cukraus pramonės produktus – džiovintus runkelių minkštimus, džiovintus pusiau cukrinius runkelius, griežinius su melasa, melasą ir (arba) jos darinius, ne daugiau kaip 2,5 % didžiausios sauso paros raciono; ankštinius augalus – sėjamuosius žirnius, pupas, pašarines pupas, miltus ir jų produktus; saldžiąsias ceratonijas ir jų produktus. Taip pat galima naudoti augalinės kilmės riebalus, kurių jodo rodiklis mažesnis ar lygus 70, ir augalinės kilmės aliejų riebalų rūgštis, paprastas ar padruskintas. Žuvų taukus naudoti leidžiama kaip pagalbinę priemonę papildams ir mišiniams. Taip pat leidžiama dėti mineralinių druskų, kurias galima naudoti remiantis teisės aktais, ir papildų – vitaminų, mikroelementų, amino rūgščių, aromatinių medžiagų, antioksidantų, kuriuos galima naudoti remiantis teisės aktais (tačiau tai turi būti tik natūralūs ar natūralioms medžiagoms identiški antioksidantai ir aromatinės medžiagos).

3.5. Specialūs gamybos veiksmai, atliktini nustatytoje geografinėje vietovėje:

Gamybos veiksmai, atliktini nustatytoje geografinėje vietovėje: pieno gamyba, perdirbimas, brandinimas.

3.6. Specialios pjaustymo, trynimo, pakavimo ir kt. taisyklės:

Kad vartotojui būtų užtikrinta kokybė ir produkto autentiškumas, „Salva Cremasco“ pjaustomas ir fasuojamas nustatytoje geografinėje vietovėje. „Salva Cremasco“ svarbu pjaustyti ir fasuoti tinkamoje vietoje, netoli tos aplinkos, kurioje sūris buvo brandinamas; jo fasavimui reikia naudoti maisto produktams pritaikytą popierių ir stengtis, kad jis gerai priliptų prie pjūvio vietos – taip išvengiama drėgmės atsiradimo ir saugoma plona plutelė, nepradeda daugintis nebūdingi pašaliniai mikroorganizmai. Be to, būtina numatyti tam tikrus fasavimo apribojimus, nes skiriamasis žymėjimas daromas tik ant vienos produkto pusės, o kai produktas supjaustomas, jį galima supainioti su kitais panašiais produktais. Taigi būtų sunku identifikuoti gabalėliais supjaustytą sūrį, nes tie gabalėliai būtų be jokio skiriamojo ženklo, pagal kurį būtų galima nustatyti prekės ženklą, todėl nebūtų įmanoma visiškai užtikrinti produkto atsekamumo.

3.7. Specialios ženklinimo etiketėmis taisyklės:

SKVN „Salva Cremasco“ sūrį galima pardavinėti nepjaustytą arba supjaustytą gabalėliais.

Parduodant vartotojui ant visų pakuočių turi būti etiketė, kurioje yra užrašas SKVN „Salva Cremasco“ ir pavaizduotas ES grafinis simbolis bei kvadratinės formos pavadinimo simbolis su raidėmis:

Įrašo SKVN „Salva Cremasco“ dydis turi būti pastebimai didesnis už bet kokį kitą užrašą.

4. Glaustas geografinės vietovės apibūdinimas:

SKVN „Salva Cremasco“ gamybos vietovė apima šių provincijų teritorijas: Bergamo, Brešos, Kremonos, Leko, Lodžio, Milano.

5. Ryšys su geografine vietove:

5.1. Geografinės vietovės ypatumai:

Elementai, parodantys kilmės vietos ypatumus, daugiausia susiję su sūrių gamintojų pajutimu ir istorine kultūra, su ypatingomis sūdymo sąlygomis ir brandinimo metodais, o taip pat su regiono geografinėmis sąlygomis, kurios visuomet buvo palankios gyvulininkystei ir pieno gamybai. Vietovė, skirta SKVN „Salva Cremasco“ gaminti, apima Po lygumos dalį, kurioje nuo viduramžių pabaigos buvo labai daug Italijos pieno ir sūrių gamintojų ir kuri netgi buvo žieminio gyvulių pervarymo centras. Žemės ūkio požiūriu žemė yra naudojama javams, specializuotoms intensyviosioms kultūroms auginti, taip pat sūrio gamybai, įmanomai dėl praeityje atliktų melioravimo darbų. Dėl gamtinių veiksnių visuomet buvo galima sėkmingai auginti vietinių Frisona Italiana ir Bruna Alpina veislių galvijus; šių veislių karvių pienas ypač tinka sūrių gamybai dėl naudojamų pašarų.

Kitas svarbus su aplinka susijęs veiksnys – vietos, kuriose sūriai brandinami. Brandinama ypatingose vietose, kuriose gausu pelėsio, tampančio „Salva Cremasco“ mikrobiologinių savybių dalimi. Šių vietų ypatingumas priklauso nuo nuolat gaminamų sūrių, kurie jose patalpinami. Todėl švieži sūriai gali perimti sūrių, kurių brandinimo procesas pažengęs toliau ir kurie juos „apkrečia“ natūraliai išsivysčiusiu pelėsiu, taip veikdami ir pačią aplinką, savybes. Minėtas brandinimo vietų savybes lemianti ekosistema negali būti perduodama, pelėsiai yra nepakeičiama jos dalis, dėl kurių galutinis produktas įgauna savo esminius ypatumus.

Sektoriuje veikiančių subjektų sūrio gamyba turi didelę reikšmę: gamintojai per kelis šimtus metų sukūrė ir iš kartos į kartą perduodavo bei tobulino koaguliacijos būdus, optimaliai reguliuodami sudėtingus gamybos etapus ir naudodami tradicines medžiagas, pvz., medieną, kuri ir šiandien dar naudojama sūrį brandinant. Ši medžiaga leidžia „Salva Cremasco“ kvėpuoti ir pašalinti išrūgų perteklių, o tai yra tinkamo sūrio brandinimo ir lėto nokimo garantas.

Be to, gamintojų patirtis ir sumanumas yra svarbiausi dalykai tikrinant ir vertinant tinkamą brandinimo eigą bei užtikrinant, kad susiformuos būdinga plutelė. Kai sūris brandinamas, gamintojai yra kviečiami atlikti tam tikrų „Salva Cremasco“ sūrio plutelės plovimo ir valymo operacijų. Ypač svarbus yra plovimas; plaunama rūpestingai, naudojami vanduo ir druska ar aliejus, vynuogių išspaudos ir aromatiniai augalai. Šiuos ypatingus iš kartos į kartą perduodamus įgūdžius atspindi rankomis atliekamo gamintojų darbo meistriškumas, nugludintas laikantis „Salva Cremasco“ gamybos tradicijų. Ta proga galima prisiminti, kad maži „Salva Cremasco“ sūriai vaizduojami kai kuriose XVII ir XVIII amžių freskose (gruppo Antropologico tavola ieri e oggi — 2001).

5.2. Produkto ypatumai:

SKVN „Salva Cremasco“ sūrio skoninės, spalvos, minkštimo ir išvaizdos savybės glaudžiai susijusios su brandinimo etapu. Dėl ne trumpesnio kaip 75 dienų brandinimo minkštimo skonis ir spalva palaipsniui darosi subtilesni – skonis pamažu intensyvėja, atsiranda stipresnis aromatas, o spalva iš baltos pamažu keičiasi į šiaudų geltonumo. „Salva Cremasco“ išvaizda išsiskiria plonute plutele, sudaryta iš paviršinės mikrofloros, dėl kurios brendimo laikotarpiu į sūrį patenka kitos vietinės aktyvios proteolizinės ir lipolitinės mikrobinės kultūros. Be to, kvadratinė „Salva Cremasco“ gretasienio forma yra sūrį iš kitų itališkų ir Lombardijos sūrių išskiriantis dalykas.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

„Salva Cremasco“ gamybos vietovėje esančių sūrinių aplinka ypatinga tuo, kad ten esama tam tikro pelėsio, sudarančio dalį mikrobiologinių „Salva Cremasco“ savybių. Aplinka, kurioje „Salva Cremasco“ brandinamas, yra vienas iš elementų, būtinų produkto skonio, minkštimo spalvos ir išvaizdos formavimuisi. Brandinimo aplinkoje jau daug metų esama natūralios mikrofloros, dėl kurios susidaro plona sūrio plutelė; savo ruožtu, ji tampa vieta, kur ima daugintis daug kitų vietinių mikrobinių struktūrų, tampančių neatskiriama „Salva Cremasco“ dalimi, jos užtikrina tinkamą brendimą ir prieš tai minimų kokybinių savybių atsiradimą.

Sūrio dydis ir skirtingų svorių galvos yra ne tik sūrį išskiriantis veiksnys, bet ir išraiška ir įrodymas to, kad laikomasi senųjų „Silva Cremasco“ gamybos būdų, kai rūgusiam pienui surinkti būdavo naudojamos stačiakampės formos.

Dar vienas svarbus aspektas, kurį reikia pabrėžti – žmogaus įnašas į „Salva Cremasco“ gaminimą, ypač sūrį sūdant ir brandinant. Sūdymas – sudėtinga operacija, nuo kurios labai priklauso, ar sėkmingai bus pagamintas „Salva Cremasco“ sūris, kurio įcentrinis brendimas susijęs su tinkama druskos paskirstymo ir paviršinės mikrofloros dauginimosi pusiausvyra. Ši operacija, kaip ir sūrio plovimas ir valymas, reikalauja didelio sūrininko įgudimo ir tam tikros patirties, kad bręstantį sūrį apžiūrint ir liečiant būtų galima išsaugoti paviršiaus elastiškumą ir sustabdyti grybelinių organizmų dauginimąsi, kad pernelyg didelė jų kolonija nepakeistų plutelės savybių ir nepakenktų tinkamam brendimui.

Taip pat reikėtų pabrėžti, kad semantiniu požiūriu pavadinimas primena glaudų „Salva Cremasco“ gamybos ir seno vietinių žmonių gyvenimo būdo ryšį. Pavadinimo semantinė kilmė susijusi su gamybos regione kadaise buvusiu populiariu papročiu panaudoti likusį pieną „Salva Cremasco“ gamybai, taip „išgelbėjant“ (salvare) pieno perteklių.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

Valdžios institucijos pradėjo Reglamento (EB) Nr. 510/2006 5 straipsnio 5 dalyje numatytą procedūrą, paskelbdamos saugomos kilmės vietos nuorodos „Salva Cremasco“ pripažinimo paraišką Italijos Respublikos oficialiajame leidinyje Nr. 145, 2007 m. birželio 27 d.

Visas produkto specifikacijos tekstas pateikiamas interneto svetainėje:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg arba

tiesiogiai Žemės ūkio politikos, maisto ir miškininkystės ministerijos svetainėje (http://www.politicheagricole.it) ekrano kairėje spaudžiant nuorodą „Prodotti di Qualità“ (kokybiški produktai), po to – „Disciplinari di Produzione all’esame dell’UE [regolamento (CE) n. 510/2006]“ (ES nagrinėjamos specifikacijos (pagal Reglamentą (EB) Nr. 510/2006)).

(1) OL L 93, 2006 3 31, p. 12.